รัฐแจงไม่มีแนวคิดเลิกเก็บภาษีบาปแต่ทุกกองทุนต้องโปร่งใส
รองโฆษกรัฐแจงไม่มีเป้าหมายยกเลิกเก็บภาษีบาปชี้ทุกกองทุนที่ดำเนินอยู่ควรได้รับการตรวจสอบเพื่อความโปร่งใส
10 ส.ค. 2558

รองโฆษกรัฐแจงไม่มีเป้าหมายยกเลิกเก็บภาษีบาปชี้ทุกกองทุนที่ดำเนินอยู่ควรได้รับการตรวจสอบเพื่อความโปร่งใส
เมื่อวันที่ 10 ส.ค. พล.ต.สรรเสริญ แก้วกำเนิด รองโฆษกประจำสำนักนายกรัฐมนตรี เปิดเผยถึงกระแสการวิพากษ์วิจารณ์ว่า รัฐบาลมีแนวความคิดจะยกเลิกการเก็บภาษีจากธุรกิจเหล้าบุหรี่หรือที่เรียกว่าภาษีบาปว่า   ไม่อยากให้หน่วยงาน องค์กร หรือกลุ่มบุคคลต่างๆ ออกมาเคลื่อนไหวเกินเลยกว่าสถานการณ์ที่เกิดขึ้นจริง  เพราะรัฐบาลไม่เคยมีแนวความคิดจะยกเลิกการเก็บภาษีดังกล่าวเพื่อเอื้อประโยชน์ให้แก่กลุ่มหนึ่งกลุ่มใดตามที่มีการกล่าวอ้างหรือพยายามปลุกปั่นกระแสให้เกิดความสับสนในสังคม
"อยากเรียนว่าทุกฝ่ายควรใช้สติ อย่าตีตนไปก่อนไข้ โดยเฉพาะอย่างยิ่งไม่ควรพูดจาให้เกิดความเสียหายแก่รัฐบาลหรือหน่วยงานที่เสนอแนวทางให้มีการตรวจสอบ เพราะยังไม่มีการดำเนินการยกเลิกการเก็บภาษีใดๆทั้งสิ้น  การออกมาพูดจาเกินเลยไปจากข้อเท็จจริงจะส่งผลเสียต่อหน่วยงานและองค์กรเอง อย่างไรก็ตามสิ่งที่เป็นแนวทางชัดเจนของรัฐบาลคือ การใช้จ่ายเงินของทุกส่วน ทุกกองทุน ควรได้รับการตรวจสอบ ถึงผลสัมฤทธิ์ของการใช้เงิน  ประสิทธิภาพในการใช้จ่าย  ความโปร่งใสของการอนุมัติเบิกจ่าย และที่สำคัญที่สุดคือการใช้จ่ายตามวัตถุประสงค์ของการจัดตั้งกองทุนอย่างเคร่งครัด"พล.ต.สรรเสริญกล่าว
พล.ต.สรรเสริญกล่าวว่า ขณะนี้ รัฐบาลได้มอบหมายให้ คตร. เข้าไปตรวจสอบการใช้จ่ายงบประมาณของทั้งสสส. และไทยพีบีเอสซึ่งถือว่าเป็นแนวทางปฏิบัติโดยปกติ และที่ผ่านมา รัฐบาลก็ได้มอบหมายให้ คตร. ได้เข้าไปตรวจสอบการใช้จ่ายเงินภาษีของทุกหน่วยงาน และกองทุนต่างๆที่ใช้งบประมาณค่อนข้างสูงมาโดยตลอด โดยผลการตรวจสอบมีทั้งการปรับเปลี่ยนกิจกรรมโครงการให้เกิดความเหมาะสม  การยกเลิกโครงการที่ไร้รายละเอียด ไร้ประสิทธิภาพ เพื่อให้การใช้จ่ายเงินภาษีไม่ว่าจะมาจากภาษีใดเป็นไปอย่างโปร่งใสเกิดประโยชน์มากที่สุด